Þingræður haldnar á Alþingi Íslendinga

Forseti (BF): Þetta yfirlit sýnir, að samanborið við þingið 1969– 1970 er þinghaldið 15 dögum skemmra nú en þá. Fundir eru nokkru færri, og munar þar 9 fundum. Málafjöldi er allmiklu meiri eða 309 mál nú á móti 237 málum á síðasta þingi. Munar þar 72 málum. Tekizt hefur að afgreiða nokkru fleiri lög, þáltill. og fsp. á þessu þingi en gert var á þinginu 1969–1970. Er af þessu ljóst, að þingið hefur verið athafnasamt, og er það að þakka góðri samvinnu allra þingflokka, að unnt er að ljúka störfum þingsins í dag. Þá samvinnu vil ég þakka fyrir mitt leyti. Varðandi einstök mál hefur að venju ríkt verulegur skoðanamunur. Þrátt fyrir þann ágreining veit ég, að allir hv. alþm. eru mér sammála um að óska þess, að þau störf, sem Alþingi hefur nú af hendi leyst, megi í hvívetna verða þjóðinni og Íslandi til heilla og farsældar. Við lok þessa kjörtímabils er þess að minnast, að fjórir þm., sem hér áttu sæti í upphafi þess, hafa horfið úr hópi þm. Eru það þessir: Bjarni Benediktsson forsætisráðherra, 1. þm. Reykv., sem lézt 10. júlí s.l. Sæti hans tók Geir Hallgrímsson borgarstjóri. Pétur Benediktsson bankastjóri, 4. þm. Reykn., sem lézt 29. júní 1969. Sæti hans tók Axel Jónsson fulltrúi. Skúli Guðmundsson, fyrrv. kaupfélagsstjóri og ráðherra, 1. þm. Norðurl. v., sem andaðist 5. október 1969. Sæti hans tók Jón Kjartansson forstjóri. Sigurður Bjarnason, 2. þm. Vestf., sem tók við stöðu sendiherra í Danmörku á s.l. ári og afsalaði sér þingmennsku þann 28. febrúar 1970. Sæti hans tók Ásberg Sigurðsson borgarfógeti. Hefur þannig komið maður manns í stað, en mikil eftirsjá var að þeim fjórum mönnum, sem ég nefndi, úr hópi alþm. Nú standa kosningar fyrir dyrum og að þeim afstöðnum munu einnig verða veruleg mannaskipti á þinginu. Meðal þeirra, sem þá hverfa héðan, eru margir þjóðkunnir menn, sem um lengri eða skemmri tíma hafa haft forustu í stjórnmálabaráttunni og á fleiri sviðum þjóðlífsins. Sumir þeirra hafa um langt árabil sett sterkan svip á störf Alþingis, og verður þeirra ávallt minnzt sem merkra manna og mikilhæfra. Veit ég, að ég mæli fyrir munn allra, sem enn hyggjast halda áfram þingmennsku, er ég óska hinum, sem nú draga sig í hlé, alls góðs í framtíðinni og votta þeim þakkir fyrir samveruna og samstarf hér á Alþingi. Síðustu vikurnar hefur verið mikið annríki í þinginu eins og oft vill verða í þinglok. Leyfi ég mér fyrir hönd þingforsetanna að endurtaka þakkir til hv. alþm. fyrir hið ágæta samstarf, sem hefur leitt til þess, að unnt er að ljúka þinginu í dag. Einnig þakka ég hæstv. ríkisstj. og öllum hv. alþm. ágætt samstarf í hvívetna á þingtímanum og kjörtímabilinu. Ég þakka það traust, sem mér var sýnt með því að trúa mér fyrir forsetastörfum. Einnig þakka ég þingheimi fyrir það umburðarlyndi og hjálpsemi, sem ég hef orðið aðnjótandi við störf mín í þessu sæti. Sérstakar þakkir færi ég varaforsetum, sem jafnan hafa fúslega veitt mér hina ágætustu aðstoð. Ég þakka skrifurum þingsins eljusemi og kostgæfni í störfum, og skrifstofustjóra og öllu starfsfólki Alþingis þakka ég fyrir mikið og gott starf og ánægjulega samvinnu. Öllum hv. þm. óska ég góðrar heimferðar og heimkomu. Megi þeim og fjölskyldum þeirra vel farnast. Skrifstofustjóra og starfsfólki Alþingis færi ég sömu óskir. Fyrir hönd Alþingis óska ég öllum Íslendingum heilla og farsældar og vona, að komandi sumar verði þjóðinni gleðilegt og hagstætt.



Ég vil í nafni okkar þm. flytja forseta þakkir fyrir hlý orð og árnaðaróskir í okkar garð. Ég vil nú í þinglokin þakka hæstv. forseta fyrir góða og réttláta fundarstjórn á þessu þingi, sem nú er að ljúka. Og ég vil reyndar þakka honum fyrir fundarstjórn á því kjörtímabili, sem nú er að ljúka, og fyrir gott samstarf við okkur alþm. Ég vil óska honum og fjölskyldu hans alls góðs á sumri komanda og í framtíðinni. Ég veit, að ég hef mælt þessi orð fyrir munn allra þm. og ég vil biðja hv. alþm. að staðfesta þau með því að rísa úr sætum. - (Þingmenn risu úr sætum.

Forseti (BF): Ég þakka hv. 1. þm. Norðurl. v. fyrir hlý orð og vinsamleg í minn garð og minnar fjölskyldu og ég þakka hv. alþm. öllum fyrir undirtektir þeirra. Ég endurtek óskir mínar til þingheims um gæfu og gengi á komandi sumri og um alla framtíð.



Ég hef í dag gefið út svofellt forsetabréf: „Forseti Íslands gerir kunnugt: Alþingi, 91. löggjafarþing, hefur lokið störfum. Mun ég því slíta Alþingi í dag, miðvikudaginn 7. apríl 1971. Gert í Reykjavík, 7. apríl 1971. Kristján Eldjárn. Jóhann Hafstein. Forsetabréf um þinglausir.“ Samkv. þessu bréfi, sem ég hef nú lesið, lýsi ég yfir því, að þessu þingi, sem nú hefur lokið störfum, er slitið. Ég þakka alþm. störf þeirra og óska þeim velfarnaðar. Þjóðinni allri óska ég heilla og blessunar og bið þm. að minnast fósturjarðarinnar, Íslands, með því að rísa úr sætum. Þingheimur stóð upp og forsrh., Jóhann Hafstein, mælti: „Heill forseta vorum og fósturjörð. Ísland lifi.“ Tók þingheimur undir þau orð með ferföldu húrrahrópi. Var síðan af þingi gengið.